आज चीन की दीवार बाहरी लोगों के लिए आकर्षण का सर्वोच्च केन्द्र है। किसी भी देश का प्रधान अगर बीजिंग जाता है, वो ‘ग्रेट वाल’ देखने जरूर जाएगा। बीजिंग के पास स्थित बडालिंग नामक स्थान में यह दीवार काफी अच्छी अवस्था में है और अधिकांश पर्यटक वहीं जाते हैं। बीजिंग से लगभग 60-70 किलोमीटर दूर बडालिंग को एक बहुत ही चौड़े और सुंदर हाईवे से जोड़ दिया गया है। दूरदराज के इलाकों में कई जगहें और भी है जहां दीवार की हालत ठीक है और वहां भी पर्यटक जाते हैं। एक जगह तो ऐसी भी है जहां ये दीवार एक पहाड़ के तुंग पर चढ़ती नजर आती है- वहां सीढिय़ों की ऊंची चढ़ाई देखते ही बनती है। सोचकर आश्चर्य होता है इस दीवार पर जो सैनिक दौड़-भाग व आना-जाना करते होंगे, वे कितने बलशाली रहे होंगे और इन दीवारों को बनाने में कितनी मेहनत झोंकी गई होगी। ऐसे ऊंचे-ऊंचे पहाड़ों की चोटियों पर ईंट-पत्थरों की ढुलाई कैसे हुई होगी? लगभग तीन से पांच लाख मजदूरों ने वर्षों कड़ी मेहनत के बाद इस महान दीवार का निर्माण किया था। उस युग में राजाओं ने बड़ी सख्ती से काम करवाया था। महाप्रतापी राजाओं के सैनिक आसपास के गांवों और बस्तियों से नौजवान लोगों को पकडक़र लाने और राजाज्ञा के तहत बेगार में भी काम करवाते। उत्तरी चीन में भयंकर ठंड पड़ती है। दिन-रात के खटने में कितने लोगों की मौत हुई इसका सही लेखा-जोखा नहीं मिलता। इन मजदूरों में एक बड़ी संख्या उनकी भी थी जो राजनैतिक बंदी थे। जेल में रखने से तो अच्छा है उनसे काम लिया जाए। उन लोगों के घर वापस न लौटने पर परिवार के लोगों ने उनकी काफी खोजबीन भी की और इस प्रयास में वे स्वयं अकालमृत्यु को प्राप्त हुए।